KOMISIJOS ATASKAITA EUROPOS PARLAMENTUI IR TARYBAI 2013 M. METINĖ ATASKAITA DĖL REGLAMENTO (EB) NR. 300/2008 DĖL CIVILINĖS AVIACIJOS SAUGUMO BENDRŲJŲ TAISYKLIŲ ĮGYVENDINIMO /* COM/2014/0399 final */





KOMISIJOS ATASKAITA EUROPOS PARLAMENTUI IR TARYBAI 2013 M. METINĖ ATASKAITA DĖL REGLAMENTO (EB) NR. 300/2008 DĖL CIVILINĖS AVIACIJOS SAUGUMO BENDRŲJŲ TAISYKLIŲ ĮGYVENDINIMO 2013 m. sausio 1 d. – gruodžio 31 d. ataskaita ĮVADAS 2013-uosius geriausiai galima apibūdinti kaip aviacijos saugumo nuostatų konsolidavimo ir sustiprintų pastangų įgyvendinti būsimas naujas taisykles dėl krovinių vežimo oro transportu ir skysčių gabenimo rankiniame bagaže metus. Balandžio mėn. baigėsi paskutinis Reglamentu (EB) Nr. 300/2008 nustatytų aviacijos saugumo priemonių įgyvendinimo pereinamasis laikotarpis. Jis buvo susijęs su reikalavimu, kad žinomi oro transportu vežamų krovinių ir pašto siuntėjai turi būti patvirtinti atitinkamos institucijos, o ne vien paskirti susijusio reguliuojamo subjekto. Todėl per Komisijos patikrinimus daugiau dėmesio skirta šių naujų reikalavimų laikymosi patikrai. Tais metais Europoje nereikėjo jokių trumpalaikių aviacijos saugumo kontrolės sustiprinimo priemonių, išskyrus tas, kurių buvo imtasi, kai rugpjūčio mėn. Jungtinės Amerikos Valstijos buvo įspėjusios dėl saugumo. Šie įspėjimai dėl saugumo taip pat parodė, kad būtina stiprinti ES valstybių narių, taip pat valstybių ir institucijų bendradarbiavimą. Šis poreikis nustatytas dar 2010 m. aukšto lygio darbo grupės ataskaitoje dėl oro transporto krovinių saugumo stiprinimo, tačiau šioje srityje dar daug reikia nuveikti. Pagrindinis ES aviacijos saugumo projektas yra laipsniškas technologijomis grindžiamos skysčių, kuriuos keleiviai gabena rankiniame bagaže, kontrolės diegimas. Oro uosto veiklos vykdytojai ir saugumo įrangos gamintojai 2013 m. vis glaudžiau bendradarbiaudami siekė kuo geriau pasirengti 2014 m. sausio 31 d. datai, kai iš dalies panaikinti skysčių gabenimo apribojimai. Šias pastangas ir kitus oro uostų įrangos aptikimo savybių bei saugumo priemonių gerinimo projektus Komisija remia Technologijų planu, kuris suinteresuotosioms šalims pirmą kartą pateiktas 2013 m. ir nuo tada nuolat atnaujinamas. Kalbant apie į ES įvežamus krovinius ir paštą, artėja kito svarbaus ES aviacijos saugumo projekto įgyvendinimo data, 2014 m. liepos 1 d. Antrąjį 2013 m. pusmetį Komisija intensyviau bendradarbiavo su valstybėmis narėmis ir sektoriaus atstovais, kad įgyvendinimas vyktų sklandžiai. Dedamos pastangos, kad trečiosioms šalims ir tarptautinėms organizacijoms (Europos civilinės aviacijos konferencijai (ECAC), Tarptautinės civilinės aviacijos organizacijai (ICAO)) būtų paaiškinta sustiprinta ES sistemą. 2013 m. Komisija kartu su valstybėmis narėmis toliau vykdė ES rizikos vertinimą įvairiose srityse: kroviniams taikoma metodika buvo išplėsta ir pritaikyta naudoti kitose saugumo srityse, be to, pirmą kartą ji panaudota siekiant šalinti su keleiviais susijusiai riziką. Tarptautinėje arenoje Komisija aktyviai dalyvavo visuose svarbiuose ICAO renginiuose ir taip didino ES matomumą ir įtaką aviacijos saugumo politikai tarptautiniu mastu. Komisija taip pat palaiko visapusišką dialogą su svarbiausiomis šalimis partnerėmis ir 2013 m. organizavo keletą dvišalių ir daugiašalių susitikimų bei juose dalyvavo. Dar viena sritis, kurioje valstybės narės ir Komisija aptariamais metais glaudžiai bendradarbiavo – valstybių narių ir susijusių veiklos vykdytojų atliekama aviacijos saugumo priemonių įgyvendinimo stebėsena vykdant ES patikrinimus. Reikalavimų laikymosi lygis išliko stabilus, todėl laikinai stabdyti grindžiamos ES vienintelio saugumo patikrinimo sistemos taikymą 2013 m. neprireikė. PIRMA DALIS Patikrinimai 1. Bendrosios pastabos Pagal Reglamento (EB) Nr. 300/2008 nuostatas reikalaujama, kad Komisija atliktų valstybių narių aviacijos saugumo administracijos (atitinkamų institucijų) ir ES oro uostų patikrinimus. Sąjungos programa taikoma ir Šveicarijai, o Norvegiją ir Islandiją pagal analogiškas nuostatas tikrina Europos laisvosios prekybos asociacijos (ELPA) priežiūros institucija. Šiems patikrinimams atlikti Komisija turi 10 aviacijos saugumo inspektorių, dirbančių visą arba ne visą darbo dieną, grupę. Patikrinimus atlikti padeda valstybių narių, Islandijos, Norvegijos ir Šveicarijos paskirti nacionaliniai auditoriai, kurių tinkamumas dalyvauti Komisijos patikrinimuose užtikrinamas Komisijos rengiamu mokymu. 2013 m. patikrinimuose dalyvavo 72 nacionaliniai auditoriai. 1 priede pateikta visų Komisijos ir ELPA priežiūros institucijos iki šiol atliktų atitikties stebėsenos veiksmų suvestinė. 2. Atitinkamų nacionalinių institucijų patikrinimai 2013 m. Komisija užbaigė trečiąjį atitinkamų institucijų patikrinimų ciklą ir pradėjo ketvirtąjį. Iš viso 2013 m. atlikti septyni patikrinimai, keturi iš jų – pagal naująjį ciklą. Daugelyje valstybių narių atlikus patikrinimus paaiškėjo, kad padėtis, palyginti su praėjusiu laikotarpiu, gerokai pagerėjo. Būdingiausi 2013 m. nustatyti trūkumai panašūs į tuos, kurie buvo nustatyti 2012 m., ir daugiausia susiję su nedideliais neatitikimais, nes nacionalinės aviacijos saugumo programos ir nacionalinės kokybės kontrolės programos dar ne visiškai suderintos su Reglamentu (EB) Nr. 300/2008 sukurta teisine sistema. Kalbant apie aviacijos saugumo priemonių įgyvendinimą, dauguma tikrintų valstybių narių buvo pajėgios aptikti ir greitai ištaisyti trūkumus esminėse saugumo srityse. Tačiau kai kurios valstybės narės nepakankamai stebėjo žinomus oro uosto ir orlaivių atsargų tiekėjus, nes dėl spaudimo valstybės biudžetui ir didelio susijusių subjektų skaičiaus trūko išteklių. Nustatyta, kad tam tikrose tikrintose valstybėse narėse reikia gerinti ir reguliarią užsienio oro vežėjų stebėseną. Nustačius trūkumų, jų pašalinimo procesas dažniausiai buvo tinkamas ir sankcijas galėjo taikyti visos valstybės narės. 3. Pradiniai oro uostų patikrinimai 2013 m. atlikti dvidešimt šeši pradiniai oro uostų patikrinimai – trim patikrinimais daugiau nei 2012 m. – visų pirma todėl, kad atlikta daugiau krovinių patikrinimų ir tikrinta mažesnių oro uostų, o abiejų šių rūšių patikrinimams atlikti reikia mažiau inspektorių. Tikrinta atitiktis pagal visus skyrius (nors ne per kiekvieną patikrinimą). Nustatyta, kad 2013 m. reikalavimus atitiko beveik 80 proc. pagrindinių priemonių – maždaug tiek pat kaip ir ankstesniais metais. Nustatytus tradicinių priemonių[1] trūkumus, kaip ir anksčiau, iš esmės lėmė su žmogiškuoju veiksniu susiję dalykai. Jie visų pirma susiję su darbuotojų patikros kokybe, taip pat su tam tikrais krovinių saugumo reikalavimais. Visų pirma, atliekant darbuotojų patikrą, vis dar sunku užtikrinti aukštą apieškojimo rankomis kokybę. Dauguma krovinių srityje nustatytų pažeidimų susiję su reikalavimu visada taikyti tinkamiausią tikrinimo metodą, atsižvelgiant į siuntos pobūdį. Šie su žmogiškuoju veiksniu susiję klausimai turėtų būti sprendžiami gerinant mokymą ir priežiūrą. Be to, tam tikros papildomos priemonės, nustatytos pagal Reglamentu (EB) Nr. 300/2008 sukurtą reguliavimo sistemą, 2013 m. tikrintuose oro uostuose dar nebuvo tinkamai įgyvendintos. Neatitiktis susijusi su didelės rizikos krovinių ir pašto saugumo kontrolės metodais ir standartais, taip pat su oro uosto ir orlaivių atsargomis bei mokymu. Tam tikriems orlaivių saugumo reikalavimams reikia skirti dėmesio ir atliekant nacionalinę kokybės kontrolę. Atitinkamos valstybių narių institucijos turėtų aktyviai siekti, kad būtų įgyvendintos šios naujesnės nuostatos. Be to, siekiant aiškumo ir nuoseklumo tam tikrose srityse, 2013 m. parengti persvarstyti teisės aktai ir tikimasi, kad jie bus priimti 2014 m. Tai turėtų gerokai pagerinti reikalavimų laikymąsi. 4. Paskesni patikrinimai Pagal Komisijos reglamento (ES) Nr. 72/2010[2] 13 straipsnį Komisija paprastai atlieka ribotą skaičių papildomų patikrinimų. Jei per pradinį patikrinimą nustatyti keli dideli trūkumai, numatomas papildomo apsilankymo terminas, tačiau patikrinimai atliekami ir atsitiktine tvarka, siekiant patikrinti nacionalinės atitikties stebėsenos ir teikiamų ataskaitų tikslumą. 2013 m. atlikti penki tokie patikrinimai ir per juos dažniausiai būdavo patvirtinama, kad nustatyti trūkumai tinkamai ištaisyti. 5. Vertinimas Aptariamais metais prieš Kroatijai įstojant į ES atliktas Kroatijos oro uosto vertinimas. Be to, pagal darbo susitarimą su JAV atliktas vieno JAV oro uosto vertinimas. Taip pat atlikti vieno Kanados oro uosto ir atrinktų Grenlandijos, Farerų salų, Gernsio, Džersio, Meno salos oro uostų vertinimai, atsižvelgiant į tai, kad tam tikrus šių šalių oro uostus numatoma įtraukti į Sąjungos vienintelio saugumo patikrinimo sistemą[3]. 6. Nebaigtos bylos, 15 straipsnio bylos ir teisinės procedūros Patikrinimo bylos baigiamos tik kai Komisija įsitikina, kad buvo imtasi tinkamų taisomųjų veiksmų. 2013 m. užbaigtos 45 bylos (32 bylos buvo susijusios su oro uostais, o 13 bylų – su atitinkamomis institucijomis). Iš viso metų pabaigoje buvo nebaigtos 9 atitinkamų institucijų tikrinimo bylos ir 20 oro uostų tikrinimo bylų. Jei laikoma, kad oro uoste aptikti trūkumai yra tokie dideli, kad galėtų kelti didelį pavojų bendram civilinės aviacijos saugumo lygiui Sąjungoje, Komisija taiko Reglamento (ES) Nr. 72/2010 15 straipsnį. Tai reiškia, kad visos kitos atitinkamos institucijos įspėjamos apie susidariusią padėtį ir turi būti apsvarstoma, kokias papildomas priemones taikyti iš oro uosto, kuriame nustatyta didelių trūkumų, vykdomiems skrydžiams. 2013 m. 15 straipsnio bylų nepradėta. Kita galima vykdymo užtikrinimo priemonė, visų pirma taikoma didžiausių pažeidimų atvejais arba tada, kai ilgai nesiimama priemonių trūkumams pašalinti arba trūkumai nuolat kartojasi, – pradėti pažeidimo nagrinėjimo procedūrą. 2013 m. po nacionalinės administracijos institucijos patikrinimo pradėta viena pažeidimo nagrinėjimo procedūra. Atitinkama valstybė narė neužtikrino pakankamo auditorių skaičiaus reguliariai reikalavimų laikymosi stebėsenai vykdyti ir nepranešė Komisijai apie mažiems oro uostams taikomas alternatyvias saugumo priemones, kuriomis nukrypstama nuo bendrųjų pagrindinių standartų. 2013 m. pabaigoje byla vis dar buvo nebaigta. 7. Valstybių narių vidaus vertinimai Pagal Reglamento (EB) Nr. 300/2008, iš dalies pakeisto Komisijos reglamentu (ES) Nr. 18/2010[4] II priedo 18.1 punktą valstybės narės privalo iki kiekvienų metų kovo mėn. pabaigos pateikti Komisijai metinę ataskaitą, kurioje būtų aptarti ankstesnių metų sausio–gruodžio mėn. nacionalinio reikalavimų laikymosi stebėsenos rezultatai. 2012 m. sausio–gruodžio mėn. ataskaitinio laikotarpio dokumentus valstybės narės pateikė laiku ir visos laikėsi Komisijos šablono. Pagrindiniai nustatyti trūkumai susiję su tuo, kad kai kurios valstybės narės vis dar nesugebėjo apimti visų saugumo priemonių, neatliko pakankamai slapto tyrimo ir būtų galėjusios imtis griežtesnių paskesnių veiksmų ir sugriežtinti vykdymo užtikrinimo tvarką. Be to, nustatyta, kad trūksta nacionalinės žinomų tiekėjų kokybės kontrolės. ANTRA DALIS Teisės aktai ir pagalbinės priemonės 1. Teisės aktai Neseniai įvykę incidentai[5] ir nuolatinis rizikos vertinimas rodo, kad civilinė aviacija vis dar yra naujais ir išradingais būdais rengiamų išpuolių taikinys, todėl šią problemą reikia spręsti tinkamomis ir rizika grindžiamomis apsaugos priemonėmis. Todėl Komisija ir valstybės narės nuolat pritaiko rizikos mažinimo priemones, siekdamos užtikrinti aukščiausio lygio saugumą ir kartu kuo labiau sumažinti neigiamą poveikį skrydžiams. 2013 m. priimtais naujais aviacijos saugumo teisės aktais siekta: 1) papildyti ir toliau tobulinti pagal Reglamentą (EB) Nr. 300/2008 nustatytą teisinę sistemą, 2) nustatyti naujus bendruosius pagrindinius standartus dėl keleivių tikrinimo, laipsniško apribojimų gabenti skysčius rankiniame bagaže panaikinimo, oro transportu vežamų krovinių saugumo ir ES aviacijos saugumo patvirtinimo trečiosiose šalyse. Kalbant apie keleivių tikrinimą, 2013 m. pradžioje priimtos naujos taisyklės leidžia taikyti naują, novatorišką tikrinimo metodą, naudojant sprogmenų pėdsakų aptikimo įrangą kartu su rankiniu metalo detektoriumi tam tikroms keleivių dalims patikrinti, kai apieškojimas rankomis gali būti laikomas neveiksmingu ir (arba) nepageidaujamu, pavyzdžiui, tikrinant tam tikrus galvos apdangalus, gipso tvarsčius ar protezus. 2012 m. paaiškėjo, kad iki numatyto 2013 m balandžio 29 d. termino panaikinti skysčių, aerozolių ir gelių gabenimo orlaiviu rankiniame bagaže apribojimus ir vietoj jų pradėti taikyti patikrą būtų neįmanoma. Taip atsitiko visų pirma dėl su tikrinimo įranga susijusių veiklos sunkumų, kurie būtų lėmę didelę riziką arba dar daugiau nepatogumų oro transporto keleiviams. Todėl pirmą 2013 m. ketvirtį buvo priimti teisės aktai, kuriais numatyta laipsniškai įdiegti tikrinimą, pirmiausia iki 2014 m. sausio 31 d. pradedant tikrinti neapmuitintų prekių parduotuvėse įsigytus skysčius, aerozolius, gelius ir dietinius produktus. 2013 m. liepos mėn. Komisija priėmė papildomas taisyklės dėl ne ES kilmės krovinių saugių tiekimo grandinių atitikties patvirtinimo. Šias papildomas taisykles Komisija priėmė siekdama padėti valstybėms narėms ir veiklos vykdytojams laikytis 2014 m. liepos mėn. termino. Tam, kad vežėjas įgytų arba išsaugotų ACC3 vežėjo (skrydžius iš trečiosios šalies oro uosto į Sąjungą vykdančio krovinių arba pašto oro vežėjo) statusą, oro vežėjų, norinčių įvežti krovinius į ES iš užsienio oro uosto, oro transportu vežamų krovinių ir pašto saugumo operacijos turėjo būti patvirtintos iki tos datos. 2013 m. valstybės narės sukūrė patvirtintų ES aviacijos saugumo tvirtintojų, turinčių patvirtinimams atlikti būtinų įgūdžių ir kvalifikaciją, tinklą. Išsamus priimtų teisės aktų sąrašas pateikiamas 2 priede. Galutinė šių dokumentų redakcija buvo derinama penkiuose eiliniuose Civilinės aviacijos saugumo reguliavimo komiteto posėdžiuose, penkiuose Patariamosios suinteresuotųjų šalių grupės aviacijos saugumo klausimais susitikimuose ir tikslinės darbo grupės posėdžiuose, kuriuose dalyvavo valstybių narių ir sektoriaus atstovai. 2. Sąjungos tiekimo grandinės saugumo duomenų bazė (UDSCS) Nuo 2010 m. birželio 1 d. EB reguliuojamų subjektų ir žinomų siuntėjų duomenų bazė[6] buvo vienintelė teisėta pirminė priemonė, kuria reguliuojamieji subjektai turėjo naudotis ieškodami informacijos, kai priimdavo siuntinius iš kito reguliuojamojo subjekto arba žinomo siuntėjo. Nuo 2012 m. vasario 1 d. ji buvo išplėsta: į ją įtrauktas sąrašas oro vežėjų, kuriems leidžiama įvežti krovinius ir paštą į Europos Sąjungą iš trečiųjų šalių oro uostų. 2013 m. ši duomenų bazė teisiškai išplėsta: į ją įtraukti ir duomenys apie kitų nei kroviniai ir paštas sričių saugios tiekimo grandinės subjektus, taip pat valstybių narių patvirtintų ES aviacijos saugumo tvirtintojų sąrašas. Todėl jos pavadinimas pakeistas į „Sąjungos tiekimo grandinės saugumo duomenų bazė“[7]. Ji tvarkoma pagal Komisijos bendrąją sutartį. 2013 m. pabaigoje Sąjungos tiekimo grandinės saugumo duomenų bazėje buvo apie 16 500 įrašų apie reguliuojamuosius subjektus, žinomus siuntėjus (patvirtintus pagal ES aviacijos saugumo tvirtinimo procedūrą) ir ACC3 subjektus. Atitiktis sutartyje nustatytam 99,5 proc. prieinamumo rodikliui buvo nuolat užtikrinama ir 2013 m. 3. ES oro uostų tikrinimo vadovai Reglamente (EB) Nr. 300/2008 ir Komisijos reglamente (ES) Nr. 72/2010 reikalaujama, kad Komisijos tarnybos objektyviai ir laikydamosi standartinės metodikos vykdytų civilinės aviacijos saugumo reikalavimų atitikties stebėseną. Kad prisidėtų prie šio siekio, Komisija parengė ir atnaujina du išsamius vadovus, kuriuose pateiktos šios srities ES inspektoriams skirtos išsamios rekomendacijos ir gairės. Viename vadove aptariami oro transportu vežamų krovinių saugumo patikrinimai, o kitame – oro uostų patikrinimai. 2013 m. kovo mėn. abu vadovai buvo persvarstyti siekiant atsižvelgti į naujausius įgyvendinimo taisyklių pakeitimus ir įtraukti papildomas inspektoriams skirtas rekomendacijas ir gaires. Siekiant padėti valstybėms narėms įgyvendinti bendruosius pagrindinius standartus, šie vadovai teikiami ir nacionaliniams auditoriams. TREČIA DALIS Bandymai, tyrimai ir naujos iniciatyvos 4. Bandymai Pagal ES aviacijos saugumo teisės aktus bandymas (angl. trial) atliekamas, kai valstybė narė susitaria su Komisija, kad tam tikrą laiką taikys teisės aktais nenumatytą priemonę ar metodą, kuria (-iuo) bus pakeista viena iš pripažintų saugumo kontrolės priemonių, su sąlyga, kad toks bandymas nedaro neigiamo poveikio bendram saugumo lygiui. Teisiškai šis terminas netaikomas, kai valstybė narė ar subjektas atlieka naujos saugumo kontrolės priemonės, kuri taikoma kartu su teisės aktuose numatyta priemone ar keliomis tokiomis priemonėmis, vertinimą. 2013 m. bandymai ir vertinimai atlikti Liuksemburge, Prancūzijoje, Nyderlanduose ir Jungtinėje Karalystėje. Jie susiję su modeliavimo kamerų sprogmenų pėdsakams (kroviniuose ir pašto siuntose) aptikti, avalynei tikrinti skirtų metalo detektorių, naujos kartos įrangos rankiniam bagažui tikrinti neišimant nešiojamųjų kompiuterių, sunkių elektros prietaisų ir skysčių, taip pat bendru rankinių metalo detektorių ir sprogmenų pėdsakų aptikimo įrangos naudojimu keleiviams tikrinti specifiniais atvejais. 5. Tyrimai ir ataskaitos 2013 m. lapkričio mėn. pabaigoje Komisija gavo galutinę keleivių diferencijavimo tyrimo ataskaitą „Ateities darbotvarkė. Keleivių ir rankinio bagažo patikrinimas“. Šį tyrimą Komisijos užsakymu atliko konsultavimo bendrovė „Leigh Fisher“; daugiausia dėmesio jame skirta įvairiems keleivių diferencijavimo aspektams, kaip antai žinomų keliautojų sąvokoms, stebėjimo sąrašams ir rizikos profiliams, taip pat tikralaikiam oro uostų vertinimui. Tyrime išanalizuoti šių sąvokų tinkamumo taikyti veikloje, duomenų mainų mechanizmų, teisinių uždavinių, duomenų apsaugos ir privatumo, taip pat sąnaudų ir naudos aspektai. Nors tyrime nepateikta rekomendacijų dėl tolesnių veiksmų, jame atkreiptas dėmesys į daugybę sunkumų įgyvendinti bet kokią tapatybe grindžiamą keleivių diferencijavimo koncepciją Europoje. 6. Naujos iniciatyvos Vienas iš pagrindinių šiuo metu nagrinėjamų aviacijos saugumo taisyklių nustatymo klausimų – iš dalies pakeisti ES teisės aktus dėl apribojimų gabenti skysčius, gelius ir aerozolius. Panaikinti šiuos apribojimus siekta daugelį metų ir šis klausimas nagrinėtas anksčiau persvarstant teisės aktus. 2012 m. atlikus išsamų tyrimą padaryta išvada, kad pradėti vykdyti išsamią skysčių patikrą, kaip buvo numatyta, nuo 2013 m. balandžio mėn. neįmanoma, nes būtinos įrangos diegimas ES oro uostuose nepradėtas. 2012 m. liepos mėn. Komisija persiuntė ataskaitą apie šias išvadas ir savo pasiūlymus dėl tolesnių veiksmų Tarybai ir Europos Parlamentui. Reaguodamas į tai, Civilinės aviacijos saugumo reguliavimo komitetas 2012 m. pabaigoje pateikė palankią nuomonę dėl Komisijos pasiūlymų įgyvendinti pirmąjį skysčių, aerozolių ir gelių tikrinimo etapą ne vėliau kaip iki 2014 m. sausio 31 d. Šiuo etapu reikalaujama tikrinti neapmuitintų prekių parduotuvėse pirktus skysčius, aerozolius ir gelius saugos maišeliuose, taip pat vaistus ir kūdikių maistą, skirtus vartoti kelionės metu. Atitinkami teisės aktai priimti 2013 m. kovo mėn. 2013 m. pradžioje Komisija valstybėms narėms pateikė šablonus, kad šios galėtų teikti su skysčių gabenimu susijusių teisės aktų įgyvendinimo ataskaitas. Iš šių ataskaitų paaiškėjo, kad naujojo 2014 m. sausio 31 d. termino laikytis vis dar įmanoma, nors kai kurios valstybės narės pranešė apie vėlavimus užsakyti būtiną įrangą. Siekdama padėti informuoti keleivius, Komisija parengė informacinį pranešimą apie naujų taisyklių įvedimą. Vėliau 2014 m., kaip planuota, pradėta taikyti skysčių, aerozolių ir gelių patikra, o apie jokius keleivių saugumo kontrolės punktų veiklos sutrikdymus nepranešta. Siekiant užtikrinti geresnę apsaugą nuo asmenų ant kūno gabenamų sprogmenų grėsmės, antrąjį 2013 m. pusmetį parengta naujų pagal Reglamentą (EB) Nr. 300/2008 priimtų įgyvendinimo aktų pakeitimų. Šiais pasiūlymais siekta įtvirtinti specialiųjų priemonių ar metodų sprogmenims aptikti, pvz., sprogmenų pėdsakų aptikimo įrangos, naudojimą keleiviams tikrinti. Sugriežtintos taisyklės priimtos 2014 m. pradžioje ir turi įsigalioti ne vėliau kaip 2015 m. rugsėjo 1 d. Kaip numatyta ES krovinių vežimo oru saugumo veiksmų plane[8], Komisija išplėtė savo veiklą šioje srityje, sukurdama krovinių ir pašto vežimo į Europos Sąjungą iš trečiųjų šalių reguliavimo sistemą ir ES aviacijos saugumo patvirtinimo tvarką, kuri taikoma ir už Europos Sąjungos ribų esančiuose oro uostuose, iš kurių vykdomi skrydžiai į ES. Pirmasis etapas įsigaliojo 2012 m. vasario 1 d. Nuo šios datos oro vežėjai, norintys vežti krovinius ir paštą į Europos Sąjungą iš trečiųjų šalių oro uostų, turi būti patvirtinti ES valstybės narės atitinkamos institucijos kaip ACC3[9] vežėjai. Siekiant suderinti ir palengvinti su tuo susijusio registravimo ir konsultavimo mechanizmą valstybėse narėse ir Komisijai, 2012 m. paskutinį ketvirtį (pervadintoje) Sąjungos tiekimo grandinės saugumo duomenų bazėje įdiegtos naujos ACC3 funkcijos. Oro vežėjai, norintys vežti krovinius ir paštą į Sąjungą po 2014 m. liepos 1 d., iki tos dienos turi būti patvirtinti ES aviacijos saugumo tvirtintojo, kad jiems galėtų būti iš naujo suteiktas ACC3 vežėjo statusas. Kiti subjektai, jei norės dalyvauti atitinkamoje saugioje trečiosios šalies tiekimo grandinėje, taip pat turės būti patvirtinti pagal ES aviacijos saugumo tvirtinimo procedūrą. Tuo tikslu 2013 m. viduryje atliktas paskutinis parengiamasis teisėkūros veiksmas – priimti išsamūs su tuo susijusios saugios tiekimo grandinės trečiosiose šalyse patvirtinimo kontroliniai sąrašai. Siekdama užtikrinti, kad tvirtinimo veikla būtų pradėta vykdyti tinkamai ir suderintai, 2013 m. antrąjį pusmetį Komisija surengė keletą darbo posėdžių su valstybėmis narėmis, suinteresuotosiomis šalimis ir ES aviacijos saugumo tvirtintojais. Toliau glaudžiai bendradarbiauta su muitinės institucijomis siekiant įgaliotojo ekonominių operacijų vykdytojo sistemą suderinti su aviacijos saugumo reguliuojamųjų subjektų, žinomų krovinių ir pašto siuntėjų tvirtinimo tvarka. Šios užduoties tikslas – išvengti dvigubo tvirtinimo ekonominės veiklos vykdytojams, kai jų pagrindinis verslas pagal šias dvi reguliavimo sistemas didžia dalimi sutampa, ir kartu nustatyti visas galimas krovinių vežimo oro transportu saugumo spragas bei pasiūlyti priemones toms spragoms pašalinti. Atitinkamus ES muitinės ir aviacijos saugumo teisės aktų pakeitimus numatoma priimti 2014 m. pradžioje. Be to, su muitine susitarta dėl bendradarbiavimo vykdant tyrimą dėl išankstinės informacijos apie krovinius (PRECISE), kuris apima ekspeditorius ir tradicinius oro vežėjus, vykdančius krovinių vežimo operacijas, ir grindžiamas modeliu, parengtu su skubių siuntų sektoriaus atstovais. KETVIRTA DALIS Dialogas su tarptautinėmis organizacijomis ir trečiosiomis šalimis 7. Bendrosios pastabos Komisija visapusiškai bendradarbiauja su tarptautinėmis organizacijomis ir svarbiausiomis trečiosiomis šalimis partnerėmis, be to, jai nuolat atstovaujama tarptautiniuose susitikimuose, kuriuose jos atstovai paprastai koordinuoja ES poziciją ir dažnai skaito pranešimus ar teikia dokumentus. Su konkrečiomis trečiosiomis šalimis rengiami atitinkami dialogai vietos arba bendros svarbos klausimais. Tokie ryšiai padeda ES gauti naujausią informaciją apie gerąją patirtį ir ją skleisti, taip pat daryti poveikį priimant tarptautinius sprendimus. 8. Tarptautinės organizacijos Komisija dalyvauja metiniame Tarptautinės civilinės aviacijos organizacijos Aviacijos saugumo grupės susitikime. 2013 m. susitikime (2013 m. balandžio 8–12 d.) pateikti keturi dokumentai, kuriuose išdėstytas ES požiūris: dviejuose dokumentuose pateikta informacija apie ES taisyklių atitinkamai dėl skysčių ir dėl krovinių persvarstymą, trečiame nagrinėjamos galimos tarptautinės taisyklės dėl oro transportu vežamų krovinių saugumo, o ketvirtame įvertintas gebėjimų stiprinimo veiksmingumas. Šie dokumentai buvo įvertinti palankiai. ES ir ICAO sudarė bendradarbiavimo memorandumą, kuriuo grindžiamas glaudesnis bendradarbiavimas[10]. Bendradarbiavimo memorandume nurodoma, kad aviacijos saugumas – tai viena iš sričių, kurioje Šalys pradeda bendradarbiavimą ir kuri išsamiau apibrėžiama specialiame bendradarbiavimo memorandumo priede dėl aviacijos saugumo. 2013 m. kovo mėn. ES ir ICAO Jungtinis komitetas pagal bendradarbiavimo memorandumą priėmė sprendimą[11] priimti tokį priedą (jis dabar yra neatsiejama bendradarbiavimo memorandumo dalis) ir taip padėti stiprinti tarptautinės aviacijos saugumą ir bendradarbiavimą, įskaitant keitimąsi svarbia saugumo informacija, ekspertų delegavimą ir konkrečių saugumo veiksmų finansavimą. Komisija dėjo pastangas, kad būtų teikiama informacija apie krovinių ir pašto, vežamų į Sąjungą, ES aviacijos saugumo patvirtinimą. Tai pasiekta aktyviai dalyvaujant įvairiuose tarptautiniuose forumuose, taip pat remiant Tarptautinei civilinės aviacijos organizacijai ir kitoms tarptautinėms ir regioninėms organizacijoms. Be to, Komisija reguliariai dalyvauja Europos civilinės aviacijos konferencijos Saugumo forumo ir su juo susijusių darbo grupių susitikimuose. Kiekvienoje iš šių grupių padarytomis išvadomis vėliau remtasi per Civilinės aviacijos saugumo reguliavimo komiteto ir su juo susijusių darbo grupių susitikimų diskusijas. Pagal 2012 m. pabaigoje pasiektą bendradarbiavimo susitarimą vykdyti Europos civilinės aviacijos konferencijos ir Komisijos įslaptintos aviacijos saugumo informacijos mainai. 2013 m. pabaigoje pasirašytas papildomas Komisijos ir ELPA priežiūros institucijos, kuri vykdo aviacijos saugumo atitikties stebėseną Islandijoje, Lichtenšteine ir Norvegijoje, susitarimo memorandumas. Pagal šią sistemą ELPA priežiūros institucija ir Komisija pradėjo keistis savo uždarų patikrinimų ataskaitomis. Galiausiai, sukurta sąsaja tarp Eurokontrolės IT platformos ir pirmiau šioje ataskaitoje minėtos Sąjungos tiekimo grandinės saugumo duomenų bazės. Ši sąsaja leidžia taikyti perspėjimo sistemą, kuria valstybės narės būtų laiku informuojamos apie lėktuvus, atvykstančius iš trečiosiose šalyse esančių oro uostų, kai oro vežėjas neturi ACC3 vežėjo statuso. 9. Trečiosios šalys Komisija ir JAV toliau aktyviai plėtojo dialogą aviacijos saugumo klausimais įvairiuose forumuose, ypač ES ir JAV bendradarbiavimo transporto saugumo klausimais grupėje. Bendradarbiavimo transporto saugumo klausimais grupė siekia skatinti bendradarbiavimą įvairiose bendro intereso srityse ir užtikrinti, kad ir toliau būtų taikomi vienintelio saugumo patikrinimo sistema[12] ir abipusis ES ir JAV taikomos krovinių ir pašto vežimo oro transportu tvarkos pripažinimas. Komisija kelis kartus pareiškė savo poziciją, kai valstybės narės susirūpino dėl reikalavimų jų oro vežėjams imtis papildomų saugumo priemonių dėl skrydžių į tam tikras trečiąsias šalis. Komisija ir valstybės narės bendradarbiavo siekdamos užtikrinti, kad įgyvendinant šias priemones būtų atsižvelgiama į esamas ES aviacijos saugumo priemones siekiant sumažinti poveikį veiklai. Pavyzdžiui, JAV taikoma skubių pakeitimų sistema, pagal kurią 2013 m. buvo skubiai ir be išankstinių konsultacijų reikalaujama, kad oro vežėjai įgyvendintų papildomas priemones, todėl dažnai veikla buvo labai apsunkinama. Komisija glaudžiai bendradarbiavo ir su Kanada, kad susitartų dėl vienintelio saugumo patikrinimo tvarkos vykdant skrydžius tarp ES ir Kanados. Šiuo tikslu buvo keičiamasi informacija apie civilinės aviacijos saugumo reikalavimus, ir Komisija atliko Kanados oro uosto vertinimą. IŠVADA Europos Sąjungoje ir toliau užtikrinamas aukštas saugumo lygis. Komisijos patikrinimai parodė, kad pagrindinių reguliavimo nuostatų laikomasi stabiliai. Kalbant apie būtiniausias priemones, darbuotojų ir krovinių tikrinimo reikalavimų srityje nustatytus trūkumus iš esmės nulėmė žmogiškojo veiksnio dalykai. Be to, nustatyta įgyvendinimo priemonių, neseniai priimtų pagal Reglamentu (EB) Nr. 300/2008 nustatytą teisinę sistemą, neatitikties, susijusios su didelės rizikos krovinių ir pašto saugumo kontrole, taip pat su oro uostų ir orlaivių atsargomis bei mokymu. Apskritai Komisijos rekomendacijų dėl trūkumų šalinimo buvo laikomasi gerai, tačiau iš inspektorių išvadų matyti, kaip svarbu, kad valstybėse narėse būtų griežta ES patikrinimų tvarka ir tinkamai užtikrinama kokybė. Komisija ir toliau stengsis užtikrinti, kad būtų laikomasi visų teisinių reikalavimų ir kad jie būtų tinkamai įgyvendinami. Prireikus ji pradės oficialias pažeidimo nagrinėjimo procedūras. Teisėkūros srityje 2013 m. priimta daugiau išsamių įgyvendinimo taisyklių, siekiant užtikrinti, kad Reglamentu (EB) Nr. 300/2008 nustatyta teisinė sistema būtų taikoma suderintai ir būtų mažinama esama ir kintanti grėsmė. [1] Priemonės vadinamos tradicinėmis, jei jos jau taikytos pagal panaikintu Reglamentu (EB) Nr. 2320/2002 nustatytą teisinę sistemą. [2] 2010 m. sausio 26 d. Komisijos reglamentas (ES) Nr. 72/2010, kuriuo nustatoma Komisijos atliekamų patikrinimų aviacijos saugumo srityje tvarka, OL L 23, 2010 1 27, p. 1. [3] Planai dėl Grenlandijos ir Farerų salų įgyvendinti 2013 m. antrąjį pusmetį. [4] 2010 m. sausio 8 d. Komisijos reglamentas (ES) Nr. 18/2010, kuriuo iš dalies keičiamas Reglamentas (EB) Nr. 300/2008, OL L 7, 2010 1 12, p. 3. [5] Mėginimas susprogdinti lėktuvą apatiniuose drabužiuose paslėptais sprogmenimis per 2009 m. Kalėdas, Jemeno krovinių bombos 2010 m. pabaigoje, antrasis pasikėsinimas su apatiniuose drabužiuose paslėptais sprogmenimis 2012 m. [6] Komisijos parengta duomenų bazė, kuria pagal Reglamentą (ES) Nr. 185/2010 ir Sprendimą C(2010) 774 privalo naudotis tiekimo grandinės subjektai. [7] 2013 m. lapkričio 6 d. Komisijos reglamentas (ES) Nr. 1116/2013, kuriuo iš dalies keičiamas Reglamentas (ES) Nr. 185/2010, OL L 299, 2013 11 9, p. 1. [8] Dokumentas 16271/1/10, 1 red., riboto naudojimo, Europos Sąjungos Taryba [9] 2011 m. rugpjūčio 25 d. Komisijos reglamentas (ES) Nr. 859/2011, kuriuo iš dalies keičiamas Reglamentas (ES) Nr. 185/2010, OL L 220, 2011 8 26, p. 9. [10] OL L 232, 2011 9 9, p. 2 ir OL L 121, 2012 5 8, p. 16. [11] OL L 172, 2013 6 25, p. 49. [12] Nuo 2011 m. balandžio 1 d. taikoma iš JAV atvykstantiems orlaiviams, keleiviams ir jų rankiniam bei krovinių skyriaus bagažui. 2010 m. lapkričio 3 d. Komisijos reglamentas (ES) Nr. 983/2010, kuriuo iš dalies keičiamas Reglamentas (ES) Nr. 185/2010, OL L 286, 2010 11 4, p. 1. 1 priedas Komisijos patikrinimai 2013 m. gruodžio 31 d. duomenimis Valstybė || Patikrinimų skaičius nuo 2013 m. sausio mėn. iki 2013 m. gruodžio mėn. (įskaitant papildomus patikrinimus) || Bendras patikrinimų skaičius 2004–2013 m. (įskaitant papildomus patikrinimus) Austrija || 2 || 11 Belgija || 2 || 13 Bulgarija || 2 || 9 Kroatija || 1 || 1 Kipras || 0 || 7 Čekija || 1 || 9 Danija || 2 || 12 Estija || 1 || 7 Suomija || 0 || 10 Prancūzija || 3 || 20 Vokietija || 2 || 21 Graikija || 2 || 16 Vengrija || 1 || 9 Airija || 3 || 12 Italija || 0 || 17 Latvija || 0 || 7 Lietuva || 1 || 6 Liuksemburgas || 1 || 8 Мalta || 1 || 4 Nyderlandai || 0 || 10 Lenkija || 2 || 12 Portugalija || 2 || 12 Rumunija || 0 || 6 Slovakija || 2 || 7 Slovėnija || 0 || 5 Ispanija || 2 || 17 Švedija || 2 || 14 Jungtinė Karalystė || 2 || 22 Šalys ne ES narės || || Šveicarija || 1 || 6 IŠ VISO || 38 || 310 ELPA priežiūros institucijos patikrinimai 2013 m. gruodžio 31 d. duomenimis Valstybė || Patikrinimų skaičius nuo 2013 m. sausio mėn. iki 2013 m. gruodžio mėn. (įskaitant papildomus patikrinimus) || Bendras patikrinimų skaičius 2004–2013 m. (įskaitant papildomus patikrinimus) Islandija || 1 || 10 Norvegija || 2 || 42 IŠ VISO || 3 || 52 2 priedas 2013 m. priimti papildomi teisės aktai · Reglamentas (ES) Nr. 104/2013[1] dėl keleivių ir kitų nei keleiviai asmenų tikrinimo mažo kiekio sprogstamųjų medžiagų ieškikliu kartu su rankiniu metalo detektoriumi; · Reglamentas (ES) Nr. 189/2013[2] dėl žinomiems siuntėjams taikomos tvarkos; · Reglamentas (ES) Nr. 245/2013[3] dėl skysčių, aerozolių ir gelių tikrinimo ES oro uostuose; · Reglamentas (ES) Nr. 246/2013[4] dėl skysčių, aerozolių ir gelių tikrinimo ES oro uostuose; · Reglamentas (ES) Nr. 654/2013[5] dėl kontrolinių sąrašų, taikomų tvirtinant trečiųjų šalių subjektus pagal ES aviacijos saugumo tvirtinimo procedūrą; · Reglamentas (ES) Nr. 1103/2013[6] dėl trečiųjų šalių saugumo standartų lygiavertiškumo pripažinimo; · Reglamentas (ES) Nr. 1116/2013[7] dėl tam tikrų specifinių aviacijos saugumo priemonių patikslinimo, suderinimo ir supaprastinimo; · Sprendimas C(2013) 511[8] dėl keleivių ir kitų nei keleiviai asmenų tikrinimo mažo kiekio sprogstamųjų medžiagų ieškikliu kartu su rankiniu metalo detektoriumi; · Sprendimas C(2013) 1587[9] dėl skysčių, aerozolių ir gelių tikrinimo ES oro uostuose; · Sprendimas C(2013) 2045[10] dėl skysčių, aerozolių ir gelių tikrinimo ES oro uostuose; · Sprendimas C(2013) 4180[11] dėl oro transportu vežamų krovinių ir pašto; · Sprendimas C(2013) 7275[12] dėl tam tikrų specifinių aviacijos saugumo priemonių patikslinimo, suderinimo ir supaprastinimo; [1] 2013 m. vasario 4 d. Komisijos reglamentas (ES) Nr. 104/2013, kuriuo iš dalies keičiamas Reglamentas (ES) Nr. 185/2010, OL L 34, 2013 2 5, p. 13. [2] 2013 m. kovo 5 d. Komisijos reglamentas (ES) Nr. 189/2013, kuriuo iš dalies keičiamas Reglamentas (ES) Nr. 185/2010, OL L 62, 2013 3 5, p. 17. [3] 2013 m. kovo 19 d. Komisijos reglamentas (ES) Nr. 245/2013, kuriuo iš dalies keičiamas Reglamentas (EB) Nr. 272/2009, OL L 77, 2013 3 20, p. 5. [4] 2013 m. kovo 19 d. Komisijos reglamentas (ES) Nr. 246/2013, kuriuo iš dalies keičiamas Reglamentas (ES) Nr. 185/2010, OL L 77, 2013 3 20, p. 8. [5] 2013 m. liepos 10 d. Komisijos reglamentas (ES) Nr. 654/2013, kuriuo iš dalies keičiamas Reglamentas (ES) Nr. 185/2010, OL L 190, 2013 7 11, p. 1. [6] 2013 m. lapkričio 6 d. Komisijos reglamentas (ES) Nr. 1103/2013, kuriuo iš dalies keičiamas Reglamentas (ES) Nr. 185/2010, OL L 296, 2013 11 7, p. 6. [7] 2013 m. lapkričio 6 d. Komisijos reglamentas (ES) Nr. 1116/2013, kuriuo iš dalies keičiamas Reglamentas (ES) Nr. 185/2010, OL L 299, 2013 11 9, p. 1. [8] Sprendimas C(2013) 511 final, priimtas 2013 m. vasario 4 d., ir po to apie jį pranešta visoms valstybėms narėms; Oficialiajame leidinyje nepaskelbtas. [9] Sprendimas C(2013) 1587 final, priimtas 2013 m. kovo 19 d., ir po to apie jį pranešta visoms valstybėms narėms; Oficialiajame leidinyje nepaskelbtas. [10] Sprendimas C(2013) 2045 final, priimtas 2013 m. balandžio 17 d., ir po to apie jį pranešta visoms valstybėms narėms; Oficialiajame leidinyje nepaskelbtas. [11] Sprendimas C(2013) 4180 final, priimtas 2013 m. liepos 9 d., ir po to apie jį pranešta visoms valstybėms narėms; Oficialiajame leidinyje nepaskelbtas. [12] Sprendimas C(2013) 7275 final, priimtas 2013 m. lapkričio 6 d., ir po to apie jį pranešta visoms valstybėms narėms; Oficialiajame leidinyje nepaskelbtas.